C 270/7

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 270/06)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, ami a közzététel napjától számított három hónapon belül tehető meg.

EGYSÉGES DOKUMENTUM

„MİLAS ZEYTİNYAĞI”

EU-szám: PDO-TR-02379 – 2017.11.13.

OEM (X) OFJ ( )

1. Elnevezés (OEM vagy OFJ)

„Milas Zeytinyaği”

2. Tagállam vagy harmadik ország

Törökország

3. A mezőgazdasági termék vagy élelmiszer leírása

3.1. A termék típusa

1.5. osztály: Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

A „Milas Zeytinyağı” olyan extraszűz olívaolaj, amelyet kizárólag a Milas tartományban termesztett „Memecik” fajtájú olajbogyóból készítenek. Az olívaolajat kizárólag mechanikai eljárásokkal állítják elő.

— Az olaj sötétzöld/sárga színű, illata csípős, gyümölcsös.

— Az olívaolaj aromája a fűre emlékeztet, ízét a paprika és a feketebors jegyei jellemzik.

— α- tokoferol: Legalább 100 mg/kg olaj

— Összes fenoltartalom: Legalább 100 mg/kg

— A Milas Zeytinyaği olajsavban kifejezett szabadzsírsav-tartalma 0,7 % olajsavtartalom alatt van.

— A Milas Zeytinyaği átlagos peroxidszáma 4,5 meq aktív oxigén/kg olaj, míg a maximális érték 20 meq aktív oxigén/kg olaj.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Milas Zeytinyaği”-t kizárólag a meghatározott földrajzi területen termesztett Memecik olajbogyófajtából állítják elő. A Memecik fajtától eltérő, a betakarítás során azzal vegyített fajták aránya nem haladhatja meg az 5 %-ot.

3.4. Az előállítás azon műveletei, amelyeket a meghatározott földrajzi területen kell elvégezni

A nyersanyag előállításával és feldolgozásával kapcsolatos műveleteket a meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

Az élelmiszerek címkézéséről és kiszereléséről szóló jogszabályban előírt kötelező információkon felül a címkén a következőket kell feltüntetni:

— a „Milas Zeytinyaği” megjelölés,

— a gyártó kereskedelmi neve és címe, vagy rövidített neve és címe, vagy bejegyzett védjegye,

— az Európai Unió „OEM” logója,

— az alábbi logó:

— hivatalos hitelesítő hologram.

4. A földrajzi terület tömör meghatározása

Az oltalom alatt álló eredetmegjelölés területe a Milas településhez tartozó valamennyi falvat és várost foglalja magában. Ezek az égei-tengeri régió déli részén elhelyezkedő Muğla tartományban találhatók.

5. Kapcsolat a földrajzi területtel

A földrajzi terület sajátosságai

Milas a Muğla tartomány északnyugati részén fekvő Menteşe hegyvidéki régióban található, amelyre szűk, mély völgyek és mészkőterületek jellemzők, amelyek a Bafa-tó-Milas süllyedék észak-délkeleti irányába nyugaton az Ilbıra-hegyig, keleten pedig az Akçay süllyedékig húzódnak. A körzetben található korlátozott számú mezőgazdasági területek, illetve a hegyvidéki képződmények és lejtők kedvező környezetet teremtettek az olajbogyó-termesztéshez. Milas területén az olajbogyó-termesztés egy olyan mezőgazdasági tevékenységgé vált, amelyet teljes mértékben a természeti tényezők határoztak meg.

Milas körzetre tipikus mediterrán éghajlat jellemző. Az olajfák a virágzási időszakban 15–20 °C-os, a termésérési időszakban szintén 15–20 °C-os, az érési és a betakarítási időszak között pedig legalább 5 °C-os átlaghőmérsékletet igényelnek. Ezenkívül a virágrügy kialakulásának időszakában egy bizonyos mértékikg hideg időszakra is szükségük van. Az olajfák rendkívül érzékenyek az alacsony hőmérsékletekre, és károsodást szenvednek, ha a napi minimumhőmérséklet -7 °C alá csökken. Milas olajfaültetvényein a legalacsonyabb hőmérséklet decemberben 9,9 °C, januárban 8,9 °C, februárban pedig 9,5 °C, ami rendkívül megfelelő a hűtési időszakhoz. A legalacsonyabb átlaghőmérséklet májusban, azaz a virágzási időszakban 19,4 °C, a termésérési időszakban pedig 17,4 °C. Ezek a hőmérsékleti értékek közel optimális körülményeket biztosítanak az olajfák növekedéséhez, és magas terméshozamot eredményeznek. Milas területén hordalékos és agyagos-homokos talajok egyaránt megtalálhatók. Az ilyen típusú talajok vízmegtartó képessége jó, és ezáltal lehetővé teszik, hogy az olajfák erősebb gyökeret növesszenek, ami szintén hozzájárul a magasabb terméshozamokhoz. Milas tartomány ezenkívül hosszú ideje tartja az átlagos csapadékmennyiség 900–1000 mm-es rekordját, ami megfelelő az olajbogyó-termesztéshez és nem teszi szükségességé az öntözést. Habár az öntözés nagyobb, magasabb víztartalommal rendelkező olajbogyókat eredményez, kedvezőtlen hatással van a fenolok felhalmozódására és az olívaolaj fenoltartalmára.

Emberi tényezők

Milas városa egy több mint 5000 éve fennálló ősi település. A területre jellemző természeti viszonyokból adódóan az olajbogyó-termesztés és az olívaolaj-előállítás már a káriai civilizáció óta az elsődleges mezőgazdasági tevékenységnek számít. A Milast és Bodrumot összekötő úton a Sarıçay folyóvölgy mentén található Pilavtepe kőzetéből kialakított olívaolaj-sajtoló alapzata Kr.e. 2000-ből származik. Már a 16. és 17. századból származó feljegyzések is említik az Oszmán Birodalom milasi olajütő malmait és olívaolaj-előállító üzemeit. A betakarítás megkezdéséhez elengedhetetlen a helyi olajbogyó-termesztők szakértelme. Az olívaolaj érettsége a klorofil- és az antioxidáns-tartalmat egyaránt befolyásolja. A Milas Zeytinyağı egyedi színe és fenoltartalma a betakarításhoz legkedvezőbb időpont kiválasztásának köszönhető (amely a teljes érettség állapota előtt következik be, amikor a klorofil- és a fenoltartalom alacsonyabb). A terület hosszú múltra visszatekintő olívaolaj-előállítási hagyományának eredményeként a régióban számos olívaolaj-gyártó létesítmény is létrejött. Ezekben a létesítményekben az olajbogyókat nagyon rövid alatt dolgozzák fel olívaolajjá, ezáltal megelőzik a trigliceridek hidrolízise által létrejövő szabad zsírsavak kialakulását és a szabadzsírsav-tartalmat alacsonyan tartják.

A termék sajátosságai

A „Milas Zeytinyaği” sajátosságát sötétzöld/sárgás színe, csípős, gyümölcsös illata, fűre emlékeztető aromája, valamint a paprika és feketebors jegyekkel rendelkező íze adja. Ezeket a jellemzőket a „Memecik” fajta kölcsönzi az olívaolajnak. A Memecik fajtát generációk óta termesztik a Milas régióban, ahol az olajfák legnagyobb része ehhez a fajtához tartozik. Tudományos tanulmányok szerint a Memecik olívafajta a Törökországban termesztett többi kultivárhoz képest eredendően magasabb antioxidáns- és fenoltartalommal rendelkezik (Sevim and Tuncay; 2012). A Memecik olívafajtából előállított olívaolajok α-tokoferol-tartalma azonban magasabb, mint a térségben termesztett egyéb kultivárokból előállított, és a többi régióból származó olívaolajoké (Sevim, Köseoğlı, Çetin; 2016). A Milas Zeytinyağı illékony összetevőinek vizsgálata arra az eredményre jutott, hogy a Milas Zeytinyağı aromájáért és ízéért a magas fenoltartalom felelős, és a benne leggyakrabban előforduló fenolvegyületek a hexanál, ami a „zöld, alma és vágott fű”, az E-2-hexanál, ami a „keserű, mandula, zöld és alma”, a hexanol, ami a „gyümölcsös és vágott fű”, és a Z-3-hexenol, ami pedig a „zöld gyümölcsös és keserű” aroma-összetevőkért felelős. A magas fenol- és α-tokoferol-tartalom ezenkívül az olívaolajat az oxidációtól is védi, ami alacsonyabb peroxidszámot eredményez.

Okozati összefüggés

A Milas Zeytinyaği olívaolajat a térségben régóta termesztett Memecik fajta jelenléte jellemzi; az itt található olajfák majdnem mindegyike ehhez a fajtához tartozik. Az említett fajta meghatározó jelenléte hozzájárul az olívaolaj kémiai összetételéhez, különös tekintettel annak fenol- és antioxidáns-tartalmára.

A földrajzi terület talajtani és éghajlati adottságainak, valamint az emberi tényezőknek szintén meghatározó szerepük van a Milas Zeytinyaği sajátos jellegének kialakulásában. A körzetben található hegyek és lejtők miatt vált itt az olajbogyó-termesztés a legfőbb mezőgazdasági tevékenységgé. A hőmérsékleti értékek közel optimális körülményeket biztosítanak az olajfák növekedéséhez, és magas terméshozamot eredményeznek. Az öntözés hiánya magas fenoltartalmú olajbogyókat eredményez. Az olajbogyó-termesztők akkor kezdik meg a betakarítást, amikor az olajbogyók teljesen érettek: ez adja az olívaolaj egyedi színét és aromáját. A gyors feldolgozás szintén szerepet játszik a peroxidszám és a szabadzsírsav-tartalom alacsonyan tartásában.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

(1) HL L 343., 2012.12.14., 1. o.